રાજકોટ, 9 ઓક્ટોબરઃ રાજકોટ શહેરમાં ગુનાઇત પ્રવૃતિઓ વધી રહી છે. શહેરમાં લુખ્ખા તત્વો નજીવી બાબતમાં કોઇની પણ હત્યા કરતા અચકાતા નથી. આવી જ એક ઘટના ગઇ કાલે રાત્રે બની હતી, જેનો પડઘો આજે સવારે રાજકોટ શહેરમાં પડ્યો છે. ગત રાત્રે એક નિર્દોષ બિહારી યુવાનની હત્યા શહેરના ભાવનગર રોડ પર સ્થિત આઇટીઆઇ હોસ્ટેલ સામેના રોડ પર કરી નાંખવામાં આવી હતી, જોકે હજુ સુધી પોલીસ આરોપની પકડવામાં નિષ્ફળ જતા યુપી-બિહારના રહેવાસીઓ રોષે ભરાયા હતા, તેઓ રસ્તા પર ઉતરી આવ્યા હતા અને મૃતકની લાશને રસ્તા પર મુકી દીધી હતી. રસ્તા પર ઉતરી આવેલા ટોળા દ્વારા પથ્થરમારો કરવામાં આવ્યો છે અને 80 ફૂટ રિંગ રોડ પર ચક્કાજામ કરવામાં આવ્યું છે, જેના કારણે ટોળાને વિખેરવા માટે પોલીસ દ્વારા લાઠીચાર્જ કરવામાં આવ્યો હોવાનું જાણવા મળ્યું છે.